**Predkladacia správa**

Materiál „Návrh Stratégie rozvoja elektromobility v Slovenskej republike a jej vplyv na národné hospodárstvo Slovenskej republiky“ je na rokovanie Hospodárskej a sociálnej rady Slovenskej republiky predložený na základe bodu B.1 uznesenia vlády SR č. 708/2012 a bodu B.19 uznesenia vlády SR č. 227/2013.

Cieľom materiálu je identifikovať  jednotlivé príležitosti a odporučiť optimálne opatrenia zo strany štátnych inštitúcií a samospráv s cieľom rozvíjať a podporovať elektromobilitu  z hľadiska implementácie  a prevádzky komplexného a integrovaného systému pre reálne využívanie elektrických vozidiel. Materiál odporúča využiť prínosy elektromobility vyplývajúce z jeho pozitívnych vplyvov na národné hospodárstvo (rast zamestnanosti, konkurencieschopnosti slovenského hospodárstva a rast príjmov štátneho rozpočtu), životné prostredie, verejné zdravie a vedu, výskum a inovácie. Dokument mapuje situáciu ohľadne elektromobility  vo vybraných štátoch Európskej únie (preferenčné štáty - Nemecká spolková republika, Rakúsko, štáty V4), analyzuje odporúčania vyplývajúce zo strategických dokumentov Európskej únie a navrhuje politiku podpory elektromobility na Slovensku, vrátane podpory riadenia elektrizačnej sústavy.

Materiál nemá vplyv na rozpočet verejnej správy, má pozitívny vplyv na životné prostredie a podnikateľské prostredie, nemá žiadne sociálne vplyvy, ani  žiadny vplyv na informatizáciu spoločnosti.

Materiál bol predmetom medzirezortného pripomienkového konania, ktorého vyhodnotenie je súčasťou materiálu.